《清都台》
宋代·曾镐

兀坐岂不佳，偶出亦良适。高台挹清旷，况此好风日。

俯怜波面净，仰爱松身直。洒落万古秋，飞鸟度晴碧。

徘徊足瞻眺，萧散谢羁絷。浮生眇尘端，一醉不易得。

古人岂其远，千载犹宿昔。清风何寥寥，愧此台上石。

作者简介：曾镐，庐陵（今江西吉安）人。宁宗嘉定十三年（一二二○）进士（清同治《庐陵县志》卷一五）。理宗淳祐间为淮南运判（明隆庆《仪真县志》卷四）。